കോവിഡ്കാല പഠനത്തിന്റെ പുത്തന് മാതൃകയുമായി ശ്രീകണ്ഠപുരം മേരിഗിരി സ്കൂള് ശ്രീകണ്ഠപുരം: വിദ്യാഭ്യാസം ഓണ്ലൈനായി മാറിയ കോവിഡ് കാലഘട്ടത്തില് ഓണ്ലൈന് വിദ്യാഭ്യാസ രീതിയുടെ പരിമിതികളെ മറികടക്കാന് പുത്തന് മാതൃകയുമായി മേരിഗിരി സ്കൂളിലെ അധ്യാപകര്. ദിവസേനയുള്ള ലൈവ് ക്ലാസുകള്ക്കും റെക്കോര്ഡഡ് വീഡിയോ ക്ലാസിനും പുറമെ അസംബ്ലികള്, കലോത്സവം, സ്കൂള് ഇലക്ഷന് തുടങ്ങിയവയും നടത്തി നേരത്തെതന്നെ സ്കൂള് ശ്രദ്ധനേടിയിരുന്നു. പുതിയ അധ്യയനവര്ഷത്തില് ക്ലാസുകള് കുറേക്കൂടി മെച്ചപ്പെടുത്താനുള്ള പരിശ്രമഫലമായാണ് ടൂള്കിറ്റെന്ന ആശയം മുന്നോട്ടുവച്ചത്. കുട്ടികള്ക്ക് സ്വയം വിലയിരുത്താനുള്ള സെല്ഫ് അസൈന്മെന്റ് റെക്കോര്ഡ്, രക്ഷിതാക്കള്ക്കുള്ള ചെക്ക് ലിസ്റ്റ്, ആക്ടിവിറ്റി റെക്കോര്ഡ് തുടങ്ങി പന്ത്രണ്ടോളം ഇനം ബുക്ക്ലെറ്റുകള്, കാര്ഡുകള് എന്നിവ ഉള്പ്പെടുത്തിയാണ് ടൂള്കിറ്റ് നിര്മിച്ചിരിക്കുന്നത്. രക്ഷിതാക്കളും അധ്യാപകരും വിദ്യാര്ഥികളും തമ്മിലുള്ള ആശയവിനിമയം ശക്തിപ്പെടുത്തി വീടുകളില് വിദ്യാലയത്തിനു സമാനമായ പഠനാന്തരീക്ഷം ഒരുക്കുകയും അതുവഴി ഓണ്ലൈന് പഠനം മികച്ചതാക്കാനും സാധിച്ചതായി രക്ഷിതാക്കള് അഭിപ്രായപ്പെട്ടു. പരീക്ഷാരീതി, പരീക്ഷാനടത്തിപ്പ്, മൂല്യനിര്ണയ രീതി തുടങ്ങിയവ പ്രസിദ്ധപ്പെടുത്തുകവഴി കുറ്റമറ്റ രീതിയിലുള്ള പരീക്ഷാനടത്തിപ്പും സാധ്യമായി. നിരവധി സ്കൂള് അധികൃതരാണ് ഇതുസംബന്ധിച്ച ചര്ച്ചകള്ക്കും അന്വേഷണങ്ങള്ക്കുമായി ബന്ധപ്പെട്ടതെന്ന് പ്രിന്സിപ്പല് ബ്രദര് റെജി സ്കറിയ അറിയിച്ചു. ടൂള്കിറ്റിന്റെ വിതരണോദ്ഘാടനം ബ്രദര് എം.പി. ബിജു സിഎസ്ടി നിര്വഹിച്ചു. പിടിഎ പ്രസിഡന്റ് ഡോ. മനു ജോസഫ് വാഴപ്പള്ളി പങ്കെടുത്തു.